DEL PAÍS.- La sensación de qu’Asturies nun ta suficientemente defendida nes instancies estatales ye ca día más fuerte. Siguen tomándonos el pelo dende Madrid y dende Europa. Nes coses grandes, como’l «cara bugre» esi d’Almunia, perdedor de toles eleiciones a les que se presentó y qu’agora va de «mocín», que ta faciéndonos un flacu favor colo de los astilleros, hasta coses nes que les protestes asturianes se les pasaron «pol forro», como lo de los nomes de pueblos y ciudaes na señalización viaria estatal. Viniendo esti día de Madrid fui a ver, como siempre, «Gijón», «Oviedo», «Langreo», etc. etc. ¿Nun quedamos que los nomes oficiales son los que decide’l Principáu? Si, ho...
#000003
DEL ESTÁU.- Nun soi a entender la cobardía política de Rajoy. Un Presidente del Gobiernu, tenga o nun tenga mayoría política, debería salir a la palestra a dar desplicaciones de los asuntos importantes que tán na cai. El tema del famosu caradura Bárcenas, algamó yá tal escandalera que nun pue siguir abellugáu pola so Guardia Pretoriana pa nun comparecer nel Parllamentu. Debiere ser él mésmu, el que lo pidiere y si hai que se disculpar polo fecho enantes, facelo honradamente y depués esperar el dictamen de la xente. Prefiero un Presidente valiente, qu’asuma les sos responsablidaes anque s’enquivoque, qu’un cobarde que s’escuende tres otros pa nun dar la cara. ¡Allá él!
#000004
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000008